
GUVERNUL  REPUBLICII  MOLDOVA

HOTĂRÂRE nr. ____

din                                        2026
Chișinău
	







pentru aprobarea Programului multianual strategic în domeniul cooperării internaționale pentru dezvoltare și asistență umanitară 2027–2030

 ------------------------------------------------------------
 
	 
În temeiul art. 8 alin. (3) din Legea nr. 149/2025 cu privire la cooperarea internațională pentru dezvoltare și asistență umanitară (Monitorul Oficial al Republicii Moldova, 2025, nr. 343–345, art. 421), Guvernul HOTĂRĂȘTE:
1. Se aprobă Programul multianual strategic în domeniul cooperării internaționale pentru dezvoltare și asistență umanitară 2027–2030 (se anexează).
2. Controlul asupra executării prezentei hotărâri se pune în sarcina Ministerului Afacerilor Externe.
3. Prezenta hotărâre intră în vigoare la data de 1 ianuarie 2027.
 

PRIM-MINISTRU                                                     Vasile TOFAN 

Contrasemnează:

Viceprim-ministru,
ministrul afacerilor externe                                       Mihail Popșoi
 




Aprobat
prin Hotărârea Guvernului nr. ___/2026


Programul multianual strategic
în domeniul cooperării internaționale pentru dezvoltare și asistență umanitară
2027–2030

Capitolul I

INTRODUCERE

1. Programul multianual strategic în domeniul cooperării internaționale pentru dezvoltare și asistență umanitară 2027–2030 (în continuare – Programul) constituie cadrul strategic multianual pentru planificarea și realizarea activităților de cooperare internațională pentru dezvoltare și asistență umanitară (în continuare – CIDAU) ale Republicii Moldova.
2. Acesta definește viziunea, obiectivele, prioritățile geografice și tematice, modalitățile de implementare, cadrul de monitorizare și evaluare, precum și direcțiile generale de finanțare a intervențiilor realizate de Republica Moldova.
3. Cooperarea internațională pentru dezvoltare și asistența umanitară constituie un instrument al politicii externe a Republicii Moldova și contribuie la promovarea dezvoltării durabile, consolidarea rezilienței, reducerea sărăciei și acordarea asistenței umanitare, în conformitate cu principiile dreptului internațional și angajamentele asumate de Republica Moldova în contextul negocierilor de aderare a Republicii Moldova la Uniunea Europeană, Cluster 6 „Relații externe”, Capitolul 30 „Relații externe”.
4. Programul este elaborat într-un context internațional complex, marcat de conflicte armate, crize umanitare, efectele schimbărilor climatice, insecuritate alimentară și presiuni migraționale, care solicită o participare activă și predictibilă a Republicii Moldova la eforturile globale de stabilitate și securitate umană.
5. Totodată, Programul urmărește dezvoltarea graduală a sistemului național CIDAU, a mecanismelor de coordonare, planificare, implementare, monitorizare și raportare, precum și alinierea acestora la standardele și bunele practici europene și internaționale.
6. Programul este corelat cu cadrul normativ național și asigură coerența politicii Republicii Moldova în domeniu cu obiectivele de dezvoltare naționale, prioritățile politicii externe, procesul de integrare europeană și angajamentele internaționale asumate de stat.
7. La nivel național, Programul pune în aplicare prevederile Legii nr. 149/2025 și contribuie la realizarea obiectivelor Strategiei Naționale de Dezvoltare „Moldova Europeană 2030”, aprobată prin Legea nr. 315/2022, ale Programului de activitate al Guvernului „Economie europeană, stat eficient”, aprobat prin Hotărârea Parlamentului nr. 141/2026, și ale altor documente relevante în domeniul politicii externe, integrării europene și dezvoltării durabile. 
8. La nivel european, Programul contribuie la realizarea angajamentelor asumate de Republica Moldova în procesul de aderare la Uniunea Europeană, în special în contextul „Capitolului 30 „Relații externe”, prin consolidarea cadrului strategic și instituțional în domeniul CIDAU.
9. Programul promovează principiile și abordările utilizate în cadrul politicii europene de dezvoltare, inclusiv eficacitatea, complementaritatea, coordonarea cu partenerii de dezvoltare, abordarea Team Europe și principiul „a nu prejudicia în mod semnificativ” (Do No Significant Harm – DNSH).
10. La nivel internațional, Programul este aliniat la  Agenda 2030 pentru Dezvoltare Durabilă și contribuie la realizarea Obiectivelor de Dezvoltare Durabilă. Acesta valorifică standardele și recomandările Comitetului de asistență pentru dezvoltare (DAC) al Organizației pentru Cooperare și Dezvoltare Economică (OCDE) și se aliniază principiilor eficacității dezvoltării promovate în cadrul Parteneriatului Global pentru o Cooperare Eficace pentru Dezvoltare (GPEDC).
11. În perioada 2027–2030, Republica Moldova va valorifica expertiza relevantă și transferabilă, acumulată în procesele de integrare europeană, reformă instituțională și reformă a administrației publice, precum și în modernizarea serviciilor publice, în vederea susținerii statelor partenere care parcurg procese similare de dezvoltare. 
12. Domeniile în care Republica Moldova dispune de experiență relevantă includ reforma și transformarea instituțională, transformarea digitală și guvernarea electronică, managementul finanțelor publice, managementul frontierelor, managementul situațiilor de criză și protecția civilă, educația, formarea și dezvoltarea capitalului uman, politicile privind diaspora și managementul migrației, precum și reducerea vulnerabilității energetice și consolidarea rezilienței și securității energetice.

Capitolul II

VIZIUNE ȘI PRINCIPII

Secțiunea 1

Viziune

13. Republica Moldova acționează ca un partener responsabil și credibil al comunității internaționale, contribuind, în limita capacităților sale, la dezvoltarea durabilă, consolidarea rezilienței statelor partenere și răspunsul la situații de criză umanitară, prin parteneriat și transfer de expertiză.
14. Prin implementarea Programului, Republica Moldova își consolidează gradual profilul de furnizor emergent de cooperare internațională pentru dezvoltare și asistență umanitară, valorificând experiența acumulată în procesul de modernizare instituțională, integrare europeană, reforma sectorului public și gestionare a situațiilor de criză, în concordanță cu valorile europene, Agenda 2030 pentru Dezvoltare Durabilă, principiile eficacității dezvoltării și standardele internaționale aplicabile.

Secțiunea a 2-a

Principii

15. Implementarea Programului se fundamentează pe următoarele principii directoare:
15.1. Solidaritate și responsabilitate internațională – contribuirea la eforturile internaționale de promovare a dezvoltării durabile, reducerea sărăciei și răspuns la situații de criză umanitară;
15.2.  Respectarea drepturilor omului, a valorilor democratice și a statului de drept – promovarea unei dezvoltări incluzive, bazate pe respectarea drepturilor fundamentale, buna guvernare și participarea democratică;
15.3. Eficacitatea dezvoltării și orientarea către rezultate – planificarea și implementarea intervențiilor pe baza unor obiective clare, orientate către un impact sustenabil și valorificarea expertizei și avantajelor comparative;
15.4. Parteneriat și responsabilitate locală – alinierea intervențiilor la prioritățile statelor partenere, prin implicarea autorităților publice, societății civile, mediului academic și sectorului privat;
15.5. Complementaritate și coerență – coordonarea acțiunilor naționale cu cele ale Uniunii Europene, statelor membre și ale altor parteneri de dezvoltare, în vederea creării  sinergiei și evitării suprapunerilor;
15.6. Transparență, responsabilitate și integritate – utilizarea eficientă, responsabilă și transparentă a resurselor publice, precum și raportarea rezultatelor în conformitate cu standardele aplicabile;
15.7. Durabilitate și consolidarea capacităților locale – promovarea unor intervenții care generează efecte pe termen lung și contribuie la dezvoltarea instituțională și la autonomia beneficiarilor;
15.8. Sensibilitate la conflict, reziliență și gestionarea riscurilor – integrarea considerentelor privind prevenirea conflictelor, reducerea vulnerabilităților și consolidarea capacității de adaptare și răspuns la crize;
15.9. Egalitate de gen, incluziune și principiul „a nu lăsa pe nimeni în urmă” – promovarea participării echitabile și a accesului nediscriminatoriu la beneficiile dezvoltării pentru toate categoriile de populație;
15.10. Principiul „a nu prejudicia în mod semnificativ” (Do No Significant Harm) – evitarea producerii unor prejudicii semnificative asupra mediului și climei.
Capitolul III

OBIECTIVELE GENERALE ȘI SPECIFICE

Secțiunea 1

Obiectivul general

16. Consolidarea contribuției Republicii Moldova la promovarea dezvoltării durabile și acordarea asistenței umanitare la nivel internațional, prin implementarea unei politici coerente și predictibile de cooperare internațională pentru dezvoltare și asistență umanitară.

Secțiunea a 2-a

Obiective specifice

17. Consolidarea și operaționalizarea sistemului național CIDAU: consolidarea capacităților instituționale, a coordonării interinstituționale și a mecanismelor de planificare, monitorizare, evaluare și raportare;
18. Valorificarea expertizei și experienței naționale: promovarea transferului de expertiză și schimbului de bune practici în domeniile de excelență ale Republicii Moldova prin consolidarea capacităților și susținerea reformelor în statele partenere;
19. Susținerea  dezvoltării durabile și a rezilienței: îmbunătățirea condițiilor de viață și a bunăstării populației prin dezvoltarea capitalului uman, extinderea accesului la servicii și oportunități, reducerea vulnerabilităților și consolidarea rezilienței economice, sociale și de mediu, în funcție de necesitățile și prioritățile statelor partenere;
20. Consolidarea capacității Republicii Moldova de a acorda asistență umanitară și de a  participa la răspunsul internațional la crize umanitare și dezastre: dezvoltarea mecanismelor de coordonare și intervenție umanitară, sporirea capacității de reacție rapidă și consolidarea cooperării cu organizațiile internaționale și alți actori umanitari relevanți;
21. Dezvoltarea parteneriatelor strategice: extinderea cooperării bilaterale, regionale și multilaterale cu Uniunea Europeană, organizațiile internaționale, instituțiile financiare internaționale, organizațiile societății civile, mediul academic, sectorul privat și alți parteneri relevanți, în vederea asigurării complementarității intervențiilor, valorificării expertizei disponibile și utilizării eficiente a resurselor.

Capitolul IV

PRIORITĂȚILE PROGRAMULUI

Secțiunea 1

Priorități geografice

22. Politica Republicii Moldova în domeniul CIDAU se bazează pe o abordare strategică, orientată spre impact și fundamentată pe prioritățile politicii externe, obiectivele de integrare europeană, standardele OCDE-DAC și avantajele comparative ale țării. 
23. Prioritățile geografice sunt stabilite având în vedere proximitatea geografică și politică, interesele strategice ale Republicii Moldova, potențialul de transfer al expertizei naționale, complementaritatea cu politicile și instrumentele Uniunii Europene, precum și necesitățile statelor partenere.
24. În perioada 2027–2030, activitățile Programului se vor concentra cu prioritate asupra Europei de Est, Caucazului de Sud, Europei de Sud-Est și Asiei Centrale.
25.  Intervențiile selective vor putea fi realizate preponderent prin mecanisme multilaterale sau prin implementare indirectă, inclusiv în Orientul Mijlociu, Africa de Nord și Africa Subsahariană.
26. Regiunea Europei de Est și Caucazul de Sud reprezintă principala prioritate geografică a Programului Republicii Moldova, având în vedere proximitatea geografică, legăturile istorice și culturale, interdependențele economice și de securitate, precum și obiectivul comun al consolidării stabilității, rezilienței și dezvoltării durabile în regiune.
27. Intervențiile Republicii Moldova în această regiune vor urmări susținerea proceselor de reformă, consolidarea instituțiilor democratice, dezvoltarea capacităților administrative și promovarea unei dezvoltări incluzive și durabile.
28. Intervențiile Republicii Moldova vor putea viza consolidarea rezilienței instituționale și comunitare, dezvoltarea capacităților administrației publice, managementul situațiilor de criză și protecția civilă, susținerea proceselor de reformă și reconstrucție.
29. Cooperarea va viza schimbul de experiență în domeniul integrării europene și armonizării legislației cu acquis-ul Uniunii Europene. 
30. Cooperarea poate include, de asemenea, transfer de expertiză în domeniul digitalizării serviciilor publice, bunei guvernări, managementului finanțelor publice, infrastructurii, rezilienței energetice  și  asistenței umanitare în funcție de necesitățile statelor partenere și de avantajele comparative ale Republicii Moldova.
31. Regiunea Europei de Sud-Est reprezintă o prioritate complementară a politicii de cooperare internațională pentru dezvoltare a Republicii Moldova, având în vedere experiențele similare de transformare politică și instituțională, parcursul european al statelor din regiune și interesul comun pentru consolidarea stabilității, rezilienței și dezvoltării durabile.
32. Cooperarea cu statele din regiune va avea un caracter preponderent tehnic și instituțional, fiind orientată spre schimbul de experiență și transferul de expertiză în domenii în care Republica Moldova dispune de avantaje relevante: integrarea europeană și coordonarea afacerilor europene, armonizarea legislației cu acquis-ul Uniunii Europene, buna guvernare, statul de drept, reforma administrației publice și dezvoltarea administrației publice locale.
33. Suplimentar, intervențiile vor putea viza digitalizarea serviciilor publice, securitatea cibernetică, combaterea dezinformării, participarea cetățenească și consolidarea rezilienței instituționale și societale. 
34. O atenție deosebită va fi acordată cooperării cu statele din regiune aflate în procese de reformă și integrare europeană. Activitățile vor fi implementate în cooperare cu autoritățile partenere, cu sprijinul misiunilor diplomatice ale Republicii Moldova și în coordonare cu Uniunea Europeană, organizațiile internaționale și alți parteneri de dezvoltare, pentru a asigura complementaritatea și eficiența intervențiilor.
35. Asia Centrală reprezintă o regiune de interes pentru politica de cooperare internațională pentru dezvoltare și asistență umanitară a Republicii Moldova, în contextul agendei externe a Uniunii Europene. Intervențiile vor avea un caracter selectiv și vor fi orientate spre reformă administrativă, digitalizarea și guvernarea electronică, managementul finanțelor publice, managementul migrației, politicile pentru diasporă, valorificarea remitențelor pentru dezvoltare, dezvoltarea capitalului uman, managementul situațiilor de criză și protecția civilă.
36. Orientul Mijlociu, Africa de Nord și Africa Subsahariană reprezintă arii de cooperare emergentă, caracterizate prin nevoi semnificative de dezvoltare, în care implicarea Republicii Moldova va avea un caracter gradual, preponderent multilateral și orientat spre intervenții selective.
37. Având în vedere contextul de securitate și necesitățile umanitare din aceste  regiuni, cooperarea va fi realizată în principal prin mecanisme multilaterale și organizații internaționale, inclusiv structurile sistemului Organizației Națiunilor Unite și alți parteneri relevanți. 
38. Acolo unde este oportun, cooperarea tehnică va viza domenii precum digitalizarea administrației publice, consolidarea capacităților instituționale, buna guvernare și reziliența comunitară, prin valorificarea instrumentelor Uniunii Europene și a parteneriatelor internaționale.
39.  Cooperarea multilaterală reprezintă o componentă importantă a politicii Republicii Moldova în domeniul CIDAU, completând intervențiile bilaterale și regionale și contribuind la extinderea impactului acestora prin expertiza tehnică și capacitățile operaționale ale organizațiilor internaționale și platformelor multilaterale.
40. Republica Moldova va consolida cooperarea cu entitățile din sistemul Organizației Națiunilor Unite, instituțiile financiare internaționale, organizațiile regionale și alte organizații internaționale relevante, în vederea promovării dezvoltării durabile, consolidării rezilienței, acordării asistenței umanitare și protecției drepturilor omului la nivel internațional, cu respectarea criteriilor aplicabile pentru raportarea contribuțiilor ca Asistență Oficială pentru Dezvoltare (AOD).
41. În acest context, parteneri relevanți pot include Oficiul Înaltului Comisar al Națiunilor Unite pentru Drepturile Omului (OHCHR), Înaltul Comisariat al Națiunilor Unite pentru Refugiați (UNHCR), Programul Națiunilor Unite pentru Dezvoltare (PNUD), Fondul Națiunilor Unite pentru Copii (UNICEF), Organizația Internațională pentru Migrație (OIM), Fondul Națiunilor Unite pentru Populație (UNFPA), Programul Alimentar Mondial (PAM), Comitetul Internațional al Crucii Roșii (CICR) și alte organizații internaționale cu mandate relevante.
42. Republica Moldova va valorifica oportunitățile oferite de participarea la Conferința Organizației Națiunilor Unite pentru anunțarea contribuțiilor destinate activităților de dezvoltare (United Nations Pledging Conference for Development Activities) ca mecanism de mobilizare a contribuțiilor voluntare acordate în sprijinul activităților de dezvoltare. 
43. De asemenea, vor fi valorificate cooperarea Sud–Sud și cooperarea triunghiulară.
44. Misiunile diplomatice și reprezentanțele permanente ale Republicii Moldova pe lângă organizațiile internaționale vor contribui la identificarea oportunităților de cooperare, dezvoltarea parteneriatelor instituționale și promovarea inițiativelor comune.
45. Parteneriatele cu fonduri și organizații de dezvoltare ale statelor terțe se stabilesc în condițiile cadrului normativ aplicabil, în urma unei evaluări prealabile privind mecanismele de implementare, beneficiarii finali și conformitatea cu principiile și standardele internaționale de eficacitate și transparență.
46. Republica Moldova va dezvolta cooperarea cu statele eligibile pentru AOD în funcție de necesitățile acestora, prioritățile politicii externe, oportunitățile de cooperare instituțională și resursele disponibile. Selectarea statelor partenere se va realiza prin aplicarea criteriilor de prioritizare geografică prevăzute de Program.
47. În cazul intervențiilor care constituie AOD), eligibilitatea se stabilește în conformitate cu Lista beneficiarilor eligibili pentru Asistență Oficială pentru Dezvoltare (DAC List of ODA Recipients), stabilită și actualizată periodic de Comitetul de Asistență pentru Dezvoltare al Organizației pentru Cooperare și Dezvoltare Economică (OCDE-DAC). Criteriul eligibilității se aplică prin raportare la versiunea listei aflate în vigoare la data planificării intervențiilor.

Secțiunea a 2-a

Priorități tematice

48. Prioritățile tematice ale Republicii Moldova în domeniul cooperării internaționale pentru dezvoltare și asistență umanitară se stabilesc în funcție de necesitățile statelor partenere, avantajele comparative, expertiza și capacitățile disponibile la nivel național, prioritățile politicii externe și resursele disponibile.
49. În concordanță cu Agenda 2030 pentru Dezvoltare Durabilă și caracterul integrat și indivizibil al Obiectivelor de Dezvoltare Durabilă, prioritățile tematice sunt grupate în următoarele domenii:
50. Dezvoltare instituțională și reziliență:
50.1. consolidarea instituțiilor democratice, promovarea statului de drept, bunei guvernări, transparenței, integrității și participării publice, inclusiv prin valorificarea experienței acumulate în procesele de tranziție, reformă și integrare europeană;
50.2. reforma administrației publice și consolidarea capacităților instituționale la nivel central și local, inclusiv prin transformare digitală, inovare în sectorul public, dezvoltarea serviciilor publice digitale, consolidarea competențelor digitale și managementul finanțelor publice;
50.3. susținerea proceselor de integrare europeană, armonizare legislativă și consolidare instituțională;
50.4. dezvoltarea și modernizarea sistemelor de producere, gestionare și diseminare a statisticilor oficiale;
50.5. managementul situațiilor de criză, reducerea riscurilor de dezastre și protecția civilă, inclusiv consolidarea capacităților pentru prevenire, pregătire, răspuns și recuperare;
50.6. consolidarea rezilienței instituționale și societale, precum și a capacității instituțiilor publice de a răspunde riscurilor informaționale și cibernetice, în măsura în care intervențiile contribuie la obiective de dezvoltare și la reziliența statelor partenere;
50.7. managementul migrației și mobilității umane, managementul integrat al frontierelor și politicile privind diaspora, inclusiv valorificarea contribuției diasporei la dezvoltare, în măsura în care intervențiile urmăresc obiective de dezvoltare.
51. Republica Moldova va acorda o atenție deosebită consolidării statului de drept, bunei guvernări și instituțiilor democratice, considerând că dezvoltarea unor instituții eficiente, responsabile și reziliente contribuie la dezvoltarea durabilă și la stabilitatea regională și internațională.
52. Experiența și cunoștințele dobândite în procesul propriei tranziții, reforme și integrări europene permit valorificarea expertizei Republicii Moldova în sprijinul proceselor de reformă și consolidare instituțională ale statelor partenere.
53. Dezvoltare umană și economică incluzivă:
53.1. educația, formarea și dezvoltarea capitalului uman, inclusiv dezvoltarea competențelor profesionale în domeniile relevante pentru prioritățile Programului și necesitățile statelor partenere, programe de formare și consolidare a capacităților profesionale, precum și educația pentru dezvoltare durabilă;
53.2. cooperarea academică, universitară și științifică, inclusiv burse, stagii profesionale, schimburi academice și alte forme de mobilitate, în condițiile cadrului normativ aplicabil;
53.3. consolidarea capacităților instituționale în domeniul sănătății și sănătății publice, inclusiv prevenirea și gestionarea situațiilor de urgență medicală;
53.4.  dezvoltarea și consolidarea sistemelor de protecție socială, inclusiv a serviciilor sociale;
53.5. promovarea ocupării forței de muncă, antreprenoriatului, dezvoltării întreprinderilor mici și mijlocii și dezvoltării economice incluzive, inclusiv la nivel local și rural, precum și consolidarea capacităților și serviciilor publice relevante pentru dezvoltarea mediului de afaceri;
53.6. promovarea egalității de șanse și sprijinirea persoanelor și grupurilor aflate în situații de vulnerabilitate, inclusiv prin promovarea participării economice și sociale a femeilor și tinerilor și prin prevenirea și combaterea violenței împotriva femeilor și a violenței în familie.
54. Republica Moldova consideră educația, sănătatea, dezvoltarea capitalului uman, protecția socială și dezvoltarea economică incluzivă drept componente interdependente ale dezvoltării durabile. Schimbul de cunoștințe, expertiză și bune practici în aceste domenii contribuie la consolidarea capacităților umane și instituționale, crearea de oportunități economice și sociale și dezvoltarea unor parteneriate durabile între state și societăți.
55. Tranziție verde, mediu și schimbări climatice:
55.1. adaptarea la schimbările climatice, reducerea riscurilor climatice și de mediu, protecția mediului și conservarea biodiversității;
55.2. gestionarea durabilă a resurselor naturale și a resurselor de apă, promovarea agriculturii durabile și a dezvoltării rurale reziliente;
55.3. securitatea și eficiența energetică, inclusiv promovarea soluțiilor energetice durabile, reducerea vulnerabilității energetice, consolidarea rezilienței energetice, dezvoltarea și adaptarea mecanismelor de protecție a consumatorilor de energie aflați în situații de vulnerabilitate și promovarea tranziției energetice juste;
55.4. promovarea economiei verzi și circulare și a utilizării eficiente a resurselor;
55.5. transferul de expertiză și schimbul de bune practici privind elaborarea și implementarea politicilor și mecanismelor în domeniul mediului, schimbărilor climatice, eficienței energetice, tranziției energetice și reducerii vulnerabilității energetice, inclusiv prin cooperare bilaterală, multilaterală și triunghiulară.
56. Provocările de mediu și efectele schimbărilor climatice pot amplifica vulnerabilitățile existente și pot afecta perspectivele de dezvoltare și redresare durabilă. 
57. Prin această prioritate, Republica Moldova contribuie la eforturile internaționale de combatere a schimbărilor climatice, protecție a mediului și promovare a unei dezvoltări durabile, reziliente și eficiente din punctul de vedere al utilizării resurselor.
58. Teme transversale:
În cadrul intervențiilor realizate în temeiul Programului vor fi avute în vedere, în funcție de natura și relevanța acestora, următoarele teme transversale: respectarea drepturilor omului și a libertăților fundamentale, egalitatea de gen, nediscriminarea și principiul „a nu lăsa pe nimeni în urmă”, precum și integrarea considerentelor de mediu și climă, inclusiv prin evaluarea riscurilor de mediu aferente intervențiilor și respectarea principiului „a nu prejudicia în mod semnificativ” (Do No Significant Harm – DNSH), în conformitate cu cadrul normativ aplicabil.
59. Temele transversale vor fi integrate, în funcție de relevanță, pe parcursul ciclului intervențiilor, de la identificare și planificare până la implementare, monitorizare și evaluare.
60. Activitățile concrete aferente priorităților tematice, beneficiarii, rezultatele preconizate și resursele necesare se stabilesc prin Planul anual CIDAU.
61.  Planificarea acestora se realizează în funcție de necesitățile și prioritățile statelor partenere, avantajele comparative, expertiza și capacitățile disponibile la nivel național, complementaritatea cu intervențiile Uniunii Europene, ale organizațiilor internaționale și ale altor parteneri de dezvoltare, precum și de resursele disponibile.
62. Subdomeniile și tipurile de intervenții enumerate au caracter orientativ și nu reprezintă o enumerare exhaustivă.
63. Intervențiile neenumerate expres pot fi incluse în Planul anual CIDAU dacă se încadrează în una dintre prioritățile tematice stabilite prin Program, contribuie la realizarea obiectivelor acestuia și respectă cadrul normativ aplicabil și, după caz, criteriile de eligibilitate pentru raportarea ca AOD.

Capitolul  V

ASISTENȚĂ UMANITARĂ

64. Componenta de asistență umanitară a Programului urmărește contribuția Republicii Moldova la prevenirea și atenuarea efectelor crizelor umanitare, protejarea vieții și demnității persoanelor afectate de conflicte armate, dezastre și alte situații de criză care generează necesități umanitare, în conformitate cu principiile și standardele internaționale aplicabile.
65. Asistența umanitară acordată de Republica Moldova respectă principiile umanității, imparțialității, neutralității și independenței operaționale și este realizată, după caz, în complementaritate cu mecanismele Uniunii Europene, ale Organizației Națiunilor Unite și ale altor organizații internaționale relevante.
66. Având în vedere caracterul complex al crizelor umanitare, Programul urmărește asigurarea coerenței și complementarității dintre asistența umanitară, reducerea riscurilor de dezastre, protecția civilă și cooperarea internațională pentru dezvoltare, în vederea reducerii vulnerabilităților și consolidării rezilienței.

Secțiunea 1

Prevenirea riscurilor și reducerea vulnerabilităților

67. Republica Moldova poate sprijini măsuri orientate spre reducerea vulnerabilităților și consolidarea capacității instituțiilor și comunităților de a preveni și gestiona efectele situațiilor de criză și ale dezastrelor. 
68. Intervențiile pot include evaluarea riscurilor și vulnerabilităților, dezvoltarea sistemelor de avertizare timpurie, reducerea riscurilor de dezastre, adaptarea la schimbările climatice și consolidarea rezilienței comunitare și instituționale.

Secțiunea a 2-a

Pregătirea pentru situații de criză

69. Programul poate sprijini consolidarea capacităților pentru  pregătire și răspuns la situații de criză  care generează nevoi umanitare, inclusiv prin instruire, schimb de expertiză, exerciții de simulare, consolidarea mecanismelor de coordonare și cooperare internațională, precum și dezvoltarea capacităților logistice și operaționale de intervenție.

Secțiunea a 3-a

Răspuns umanitar

70. În funcție de necesitățile identificate și de resursele disponibile, Republica Moldova poate acorda asistență umanitară persoanelor și comunităților afectate de conflicte armate, dezastre naturale sau alte situații de criză, în conformitate cu principiile umanitare și cu angajamentele asumate la nivel internațional.
71. Asistența umanitară poate fi acordată sub formă de contribuții financiare, bunuri și materiale de primă necesitate, sprijin logistic și tehnic, asistență medicală, echipe de intervenție la dezastre sau prin alte forme prevăzute de legislație. 
72. Prioritate va fi acordată intervențiilor care răspund unor necesități umanitare urgente și sunt realizate, după caz, în coordonare cu mecanismele internaționale relevante. 
73. În cazul intervențiilor umanitare care presupun bunuri și  materiale de primă necesitate sau echipe de intervenție, cooperarea interinstituțională se realizează potrivit legislației aplicabile și competențelor autorităților responsabile.
74. În conformitate cu art. 19 alin. (2) din Legea nr. 149/2025 cu privire la cooperarea internațională pentru dezvoltare și asistență umanitară, în cazul acordării asistenței umanitare sub formă de bunuri, materiale de primă necesitate și a asistenței cu echipe de intervenție la dezastre, Ministerul Afacerilor Externe (MAE) colaborează cu Ministerul Afacerilor Interne, prin intermediul Inspectoratului General pentru Situații de Urgență și al structurilor cu atribuții în domeniu coordonate de acesta.

Secțiunea a 4-a

Recuperare și reconstrucție timpurie

75. În limita resurselor disponibile, Republica Moldova poate sprijini activități care facilitează tranziția de la răspunsul umanitar imediat către recuperarea timpurie și reconstrucția durabilă a comunităților afectate. 
76. Intervențiile pot viza restabilirea serviciilor publice esențiale, consolidarea capacităților instituționale locale, reabilitarea infrastructurii afectate și susținerea proceselor de redresare economică și socială.
77. Asistența umanitară poate fi acordată prin intervenții bilaterale, contribuții către organizații internaționale și organizații umanitare specializate, participarea la mecanismele Uniunii Europene și ale Organizației Națiunilor Unite sau prin alte forme de cooperare prevăzute de legislația națională.
78. Intervențiile de asistență umanitară vor fi orientate în funcție de necesitățile identificate, cu respectarea priorităților geografice ale Programului și a principiilor umanitare aplicabile.
79.  În situații de criză umanitară majoră, intervențiile pot fi realizate în afara priorităților geografice stabilite prin Program, cu respectarea principiilor umanitare și în limita resurselor disponibile, potrivit cadrului normativ aplicabil.

Capitolul VI

MODALITĂȚI DE IMPLEMENTARE ȘI ROLUL INSTITUȚIILOR

Secțiunea 1

Modalități de implementare

80. Implementarea Programului se realizează în conformitate cu Legea nr. 149/2025. Modalitățile, procedurile și circuitul decizional aferente realizării activităților sunt stabilite prin Hotărârea Guvernului nr. 181/2026 privind aprobarea Regulamentului privind mecanismul de realizare a activităților de cooperare internațională pentru dezvoltare și asistență umanitară, iar cadrul consultativ este reglementat prin Hotărârea Guvernului nr. 173/2026 cu privire la aprobarea Regulamentului de organizare și funcționare a Comitetului consultativ în domeniul cooperării internaționale pentru dezvoltare și asistență umanitară.
81. Activitățile prevăzute de Program se vor implementa direct sau indirect, în conformitate cu cadrul normativ aplicabil.
82. În funcție de prioritățile geografice și tematice, necesitățile partenerilor beneficiari și resursele disponibile, pentru atingerea obiectivelor Programului vor fi utilizate următoarele instrumente:
82.1.  asistență tehnică, transfer de expertiză și parteneriate instituționale, inclusiv programe de instruire, schimb de experiență și consolidare a capacităților;
82.2.  granturi pentru finanțarea proiectelor și programelor de cooperare internațională pentru dezvoltare și asistență umanitară;
82.3. contribuții voluntare către organizații internaționale, fonduri și mecanisme multilaterale;
82.4. programe comune și inițiative realizate în parteneriat cu state donatoare, instituții ale Uniunii Europene și organizații internaționale;
82.5. burse, stagii profesionale, schimburi academice și alte activități de dezvoltare a capitalului uman;
82.6. activități de comunicare, educație pentru dezvoltare și conștientizare publică;
82.7. intervenții de asistență umanitară, în conformitate cu legislația aplicabilă.
83. Cooperarea triunghiulară va fi valorificată ca modalitate de extindere a impactului intervențiilor și de mobilizare a expertizei și resurselor complementare ale partenerilor de dezvoltare. 
84. În cadrul acestor parteneriate, Republica Moldova va putea contribui cu experiența și expertiza sa în domeniile în care dispune de avantaje comparative, în cooperare cu state membre ale Uniunii Europene, agenții de cooperare pentru dezvoltare, instituții ale Uniunii Europene, organizații internaționale și alți parteneri, pentru susținerea intervențiilor în statele beneficiare. 
85. Cooperarea triunghiulară se va baza pe necesitățile și prioritățile statului partener, complementaritatea contribuțiilor participanților și responsabilitatea comună pentru rezultatele obținute.
86. Programul se va operaționaliza prin Planul anual CIDAU, care va transpune prioritățile geografice și tematice în intervenții și proiecte concrete, corelate cu rezultatele urmărite, instituțiile responsabile și partenere, beneficiarii și resursele disponibile.

Secțiunea a 2-a

Rolul instituțiilor

87. Implementarea Programului se realizează prin cooperarea coordonată dintre MAE, autoritățile publice competente, misiunile diplomatice, oficiile consulare, precum și alți parteneri relevanți, inclusiv organizațiile internaționale, organizațiile societății civile și sectorul privat, în conformitate cu principiile eficacității dezvoltării, responsabilității, transparenței și orientării către rezultate.
88. Ministerul Afacerilor Externe asigură coordonarea strategică și operațională a politicii de cooperare internațională pentru dezvoltare și asistență umanitară și exercită funcțiile prevăzute de Legea nr. 149/2025. În acest sens, MAE:
88.1. elaborează și coordonează implementarea Programului;
88.2. asigură elaborarea Planului anual CIDAU;
88.3. asigură coordonarea interinstituțională în domeniul CIDAU;
88.4. monitorizează implementarea Programului și coordonează procesul de evaluare a acestuia;
88.5. coordonează colectarea și raportarea națională a AOD;
88.6. reprezintă Republica Moldova în dialogul internațional privind cooperarea pentru dezvoltare și asistența umanitară.
89. Comitetul consultativ în domeniul CIDAU contribuie la consultarea interinstituțională și participă la examinarea aspectelor ce țin de planificarea și prioritizarea activităților CIDAU, în condițiile cadrului normativ aplicabil. 
90. Ministerele și alte autorități publice centrale contribuie la implementarea Programului în domeniile lor de competență, prin:
90.1. identificarea necesităților și formularea propunerilor de proiecte și activități;
90.2. furnizarea de expertiză sectorială;
90.3. participarea la implementarea activităților aprobate;
90.4. monitorizarea rezultatelor activităților realizate și furnizarea informațiilor necesare raportării;
90.5. colectarea și transmiterea informațiilor privind activitățile și cheltuielile eligibile pentru raportarea AOD, în conformitate cu metodologia aplicabilă.
91. Misiunile diplomatice și oficiile consulare contribuie la implementarea Programului prin:
91.1. identificarea necesităților, oportunităților și potențialilor parteneri de cooperare;
91.2. facilitarea dialogului cu autoritățile, instituțiile și organizațiile din statele partenere;
91.3. promovarea expertizei Republicii Moldova;
91.4. susținerea implementării proiectelor;
91.5. monitorizarea contextului local și a riscurilor relevante pentru implementarea intervențiilor;
91.6. susținerea activităților de monitorizare și evaluare.
92. Organizațiile internaționale  și instituțiile financiare internaționale pot contribui la realizarea Programului prin furnizarea de expertiză și asistență tehnică, finanțarea sau cofinanțarea intervențiilor, implementarea proiectelor și programelor, precum și prin facilitarea accesului Republicii Moldova la mecanisme și inițiative internaționale relevante, în conformitate cu cadrul normativ aplicabil și  criteriile de eligibilitate pentru raportarea ca AOD.
Capitolul VII

FINANȚARE

93. Planificarea financiară multianuală se realizează conform prevederilor  Legii nr. 149/2025, în concordanță cu Cadrul bugetar pe termen mediu (CBTM) și legea anuală a bugetului de stat. 
94. Planificarea și utilizarea resurselor financiare se bazează pe corelarea obiectivelor și activităților Programului cu resursele disponibile, orientarea către rezultate, eficiența, economicitatea și transparența utilizării fondurilor publice. 
95. În conformitate cu art. 10 alin. (2) din Legea nr. 149/2025, mijloacele financiare estimate pentru implementarea priorităților tematice și geografice ale Programului, alocate din bugetul de stat pentru perioada 2027–2030, constituie 7,0 milioane lei, repartizate indicativ după cum urmează: 1,0 milion lei pentru anul 2027 și câte 2,0 milioane lei pentru anii 2028, 2029 și 2030.
96. Estimările financiare au caracter indicativ și nu instituie obligații financiare permanente sau cote obligatorii de finanțare. 
97. Finanțarea activităților Programului se realizează din bugetul de stat, în limita alocațiilor bugetare aprobate în acest scop.
98. Nivelul finanțării activităților CIDAU va fi examinat anual în funcție de capacitatea bugetară a statului, prioritățile stabilite prin Planul anual CIDAU, necesitățile identificate și evoluția sistemului național de cooperare internațională pentru dezvoltare și asistență umanitară.
99. Planificarea anuală va avea în vedere necesitatea menținerii unui grad adecvat de flexibilitate pentru a permite răspunsul la situații umanitare urgente, în limita resurselor disponibile.

Capitolul VIII

MONITORIZARE, RAPORTARE ȘI EVALUAREA PROGRAMULUI

100. Monitorizarea, raportarea și evaluarea constituie un mecanism integrat pentru urmărirea progresului în implementarea Programului, identificarea dificultăților și riscurilor, precum și valorificarea rezultatelor și lecțiilor învățate în vederea îmbunătățirii continue a politicii naționale în domeniu.
Secțiunea 1

Monitorizarea implementării Programului

101. Monitorizarea implementării Programului este realizată de MAE în calitate de autoritate coordonatoare în domeniul cooperării internaționale pentru dezvoltare și asistență umanitară, în conformitate cu prevederile Legii nr. 149/2025 și ale cadrului normativ aplicabil.
102.  Autoritățile și instituțiile publice implicate colectează, verifică și transmit MAE informațiile necesare monitorizării și raportării, potrivit competențelor, asigurând o cultură instituțională orientată spre   rezultate și transparență.
103. Progresul  de implementare   este urmărit printr-un sistem de indicatori de impact, de rezultat și de realizare, corelați cu obiectivele Programului. 
104. Indicatorii, valorile de referință, valorile-țintă, sursele de verificare și responsabilitățile instituționale se detaliază în Planul anual CIDAU.
105. Indicatorii de impact reflectă efectele pe termen mediu și lung la care contribuie implementarea Programului, inclusiv în ceea ce privește obiectivele de dezvoltare durabilă, consolidarea rezilienței și răspunsul umanitar internațional. 
106. La nivelul Programului, impactul poate fi analizat prin indicatori privind:
106.1. gradul de consolidare a capacităților instituționale ale autorităților și organizațiilor beneficiare;
106.2. contribuția intervențiilor realizate la atingerea obiectivelor de dezvoltare și a rezultatelor urmărite de statele și organizațiile beneficiare;
106.3. contribuția activităților implementate la realizarea Obiectivelor de Dezvoltare Durabilă;
106.4. gradul de valorificare a expertizei și experienței Republicii Moldova în procesele de reformă și dezvoltare instituțională ale beneficiarilor;
106.5. contribuția Republicii Moldova la consolidarea rezilienței și la răspunsul internațional în situații de crize  umanitare și dezastre; 
106.6. consolidarea profilului Republicii Moldova ca furnizor emergent de cooperare internațională pentru dezvoltare și asistență umanitară.
107. Indicatorii de rezultat reflectă efectele directe ale activităților implementate în cadrul Programului. Aceștia includ:
107.1. numărul proiectelor și activităților implementate;
107.2. numărul instituțiilor și organizațiilor beneficiare sprijinite;
107.3. numărul experților mobilizați și al misiunilor de expertiză realizate;
107.4. numărul persoanelor instruite și al activităților de consolidare a capacităților desfășurate;
107.5. valoarea cheltuielilor raportate ca AOD;
107.6. numărul intervențiilor umanitare realizate și al beneficiarilor asistați;
107.7. numărul parteneriatelor și inițiativelor bilaterale, regionale și multilaterale dezvoltate.
108.  Rezultatele monitorizării sunt utilizate pentru aprecierea progresului  în implementarea Programului, identificarea dificultăților și riscurilor, ajustarea planificării anuale și a intervențiilor, după caz.
109. Informațiile privind implementarea Programului și utilizarea resurselor financiare vor fi publicate periodic, în condițiile cadrului normativ aplicabil, în vederea asigurării transparenței și informării publice.
Secțiunea a 2-a

Evaluarea Programului
110. Evaluarea finală se realizează la încheierea perioadei de implementare a Programului și va analiza gradul de realizare a obiectivului general și a obiectivelor specifice, rezultatele obținute, utilizarea resurselor, dificultățile întâmpinate, bunele practici și lecțiile învățate.
111. Evaluarea va avea la bază criteriile promovate de OCDE-DAC – relevanța, coerența, eficacitatea, eficiența, impactul și sustenabilitatea.
112. Concluziile și recomandările rezultate din monitorizare și din evaluarea finală vor fi utilizate pentru îmbunătățirea planificării și implementării activităților CIDAU, precum și pentru fundamentarea următorului Program multianual strategic.

Secțiunea a 3-a

Raportarea Asistenței Oficiale pentru Dezvoltare

113. Raportarea activităților și fluxurilor de AOD se realizează anual, în conformitate cu definițiile, criteriile, clasificările și metodologia OCDE-DAC, precum și cu procedurile aprobate la nivel național.
114. MAE coordonează sistemul național de evidență și raportare a AOD, colectează, verifică și consolidează datele furnizate de autoritățile și instituțiile publice, aplică metodologia OCDE-DAC și asigură elaborarea și publicarea rapoartelor naționale relevante.
115. Autoritățile și instituțiile publice implicate colectează și transmit MAE informațiile privind activitățile și cheltuielile eligibile pentru raportarea AOD, precum și informațiile aferente rezultatelor acestora, în conformitate cu cerințele metodologice aplicabile.
116. În perioada 2027–2030, dezvoltarea sistemului național de evidență și raportare a AOD va urmări consolidarea capacităților instituționale, uniformizarea procedurilor de colectare și validare a datelor, precum și alinierea graduală la standardele și practicile OCDE-DAC.

